αυτοκρατωρ καισαρ λεγει της εις με ευνοιας τε και ευσεβειας αμειψασθαι θελων την ευγενεστατην ελλαδα κελευω πλειστους καθ ο[σ]ο[ν] ενδεχεται εκ ταυτης της επαρχειας παριναι ις κορινθον τη προ τεσσαρων καλανδων δεκεμβριων. συνελθοντων των οχλων εν εκκλησια προσεφωνησεν τα υπογεγραμμενα. απροσδοκητον υμειν ανδρες ελληνες δωρεαν ει και μηδεν παρα της εμης μεγαλοφροσυνης ανελπιστον χαριζομαι τοσαυτην οσην ουκ εχωρησατε αιτεισθαι. παντες οι την αχαιαν και την εως νυν πελοποννησον κατοικουντες ελληνες λαβετ ελευθεριαν ανισφοριαν ην ουδ εν τοις ευτυχεστατοις υμων παντες χρονοις εσχετε η γαρ αλλοτριοις η αλληλοις εδουλευσατε. ειθε μεν ουν ακμαζουσης της ελλαδος παρειχομην ταυτην την δωρεαν ινα μου πλειονες απολαυωσι της χαριτος διο και μεμφομαι τον αιωνα προδαπανησαντα μου το μεγεθος της χαριτος. και νυν δε ου δι ελεον υμας αλλα δι ευνοιαν ευεργετω αμειβομαι δε τους θεους υμων ων και δια γης και δια θαλαττης αιει μου προνοουμενων πεπειραμαι οτι μοι τηλικαυτα ευεργετειν παρεσχον. πολεις μεν γαρ και αλλοι ηλευθερωσαν ηγεμονες [νερων δε ολη]ν επαρχειαν. ο αρχιερευς των σεβαστων δια βιου και νερωνος κλαυδιου καισαρος σεβαστου επαμεινωνδας επαμεινωνδου ειπεν προβεβουλευμενον εαυτω ειναι προς τε την βουλην και τον δημον επιδη ο του παντος κοσμου κυριος νερων αυτοκρατωρ μεγιστος δημαρχικης εξουσιας το τρισκαιδεκατον αποδεδειγμενος πατηρ πατριδος νεος ηλιος επιλαμψας τοις ελλησιν προειρημενος ευεργετειν την ελλαδα αμειβομενος δε και ευσεβων τους θεους ημων παριστανομενους αυτω παντοτε επι προνοια και σωτηρια την απο παντος του αιωνος αυθιγενη και αυτοχθονα ελευθεριαν προτερον αφαιρεθεισαν των ελληνων εις και μονος των απ αιωνος αυτοκρατωρ μεγιστος φιλελλην γενομενος [νερων] ζευς ελευθεριος εδωκεν εχαρισατο αποκατεστησεν εις την αρχαιοτητα της αυτονομιας και ελευθεριας προσθεις τη μεγαλη και απροσδοκητω δωρεα και ανεισφοριαν ην ουδεις των προτερον σεβαστων ολοτελη εδωκεν. δι α δη παντα δεδογμενον ειναι τοις τε αρχουσι και συνεδροις και τω δημω καθιερωσαι μεν κατα το παρον τον προς τω διι τω σωτηρι βωμον επιγραφοντας διι ελευθεριω [νερων]ι εις αιωνα και αγαλματα εν τω ναω του απολλωνος του πτωιου συνκαθειδρυοντας τοις [ημων] πατριοις θεοις [νερωνος] διος ελευθεριου και θεας σεβαστης [μεσσαλινης] ινα τουτων ουτως τελεσθεντων και η ημετερα πολις φαινηται πασαν τειμην και ευσεβειαν εκπεπληρωκυια εις τον του κυριου σεβαστου [νερωνος οικον]. ειναι δε εν αναγραφη το ψηφισμα παρα τε τω διι τω σωτηρι εν τη αγορα εν στηλη και εν τω ιερω του απολλωνος του πτωιου.
Boiotia — Akraiphia — 67 AD
 67 AD